Միհրան բաստուրմա

**«Միհրան բաստուրմա»** (), բաստուրմայի և սուջուխի առևտրով զբաղվող հայկական հայտնի ընկերություն և խանութ Աթենքում (Հունաստան)։ Խանութը գործում է 1922 թվականից։ Այն համարվում է սննդի համը գնահատողների կերակուր։ Չնայած Հունաստանի տնտեսական ճգնաժամին, «Միհրանն» ընդլայնել է իր բիզնեսը և կրկնապատկել է ծավալները՝ բավարարելու աճող պահանջարկը։ Ենթադրվում է, որ խանութի հիմնադիր Միհրան Կուրունլյանն այն մարդն է, ով առաջին անգամ բաստուրմա է բերել Աթենք։ «Միհրանը» համարվում է իր տեսակի մեջ ամենամեծ ընկերությունը Եվրոպական միությունում։ Պատմական ձեռնարկությունից եկող բաստուրմայի բույրը թափանցում է Աթենքի կենտրոնում գտնվող Եվրիպիդեսի փողոց։ Միհրանը և նրա հարևան «Արաբյան Քոլդ Քաթսը» համարվում են Աթենքի պատմական հաստատություններից երկուսը։ «Միհրանը», 1922 թվականին բացվելուց ի վեր, անփոփոխ գտնվում է Եվրիպիդեսի փողոցի նույն հատվածում։ «Միհրանը» համադամասերների բազմաթիվ մրցանակների դափնեկիր է։

## Պատմություն
«Միհրան բաստուրմա» խանութը 1922 թվականին Աթենքում հիմնադրել է Միհրան Կուրունլյանը՝ Հայոց ցեղասպանությունից հայրենի Կեսարիայից Կոստանդնուպոլիս փախած հայը։ Ի վերջո նա հաստատվել է Հունաստանի մայրաքաղաք Աթենքում՝ անցնելով Քիոսով, ապա Պիրեյոսով։ Այդ ժամանակ Միհրան Կուրունլյանն արդեն փորձառու բաստուրմա և սուջուխ պատրաստող էր։ Նա որոշել է հիմնել նույնանուն բիզնեսը Էվրիպիդեսի փողոց, 45 հասցեում՝ Աթենքի Օմոնոյա հրապարակի մոտ։

Շուտով խանութը հայտնի է դարձել ողջ Աթենքում, քանի որ այն քաղաքի բաստուրմա և սուջուխ վաճառող սակավաթիվ հաստատություններից մեկն էր։ Ընկերությունն է՛լ ավելի հայտնի է դարձել, երբ Միհրան Կուրունլյանի որդին՝ Պետրոսը, ստանձնել է կառավարումը 1960 թվականին և սկսել արտադրանքն իրացնել ողջ Հունաստանում։ Խանութը սկզբնապես զբաղեցրել է 3 մ2 տարածք։ 1983 թվականին Պետրոսն ընդլայնել է «Միհրանի» արտադրանքի գործարանը մինչև 1300 մ2։ 1990-ական թվականներին, Պետրոսի մահից հետո, ընտանեկան բիզնեսը փոխանցվել է նրա ժառանգներին՝ Միհրան և Գրիգոր Կուրունլյան եղբայրներին, որոնք այսօր էլ տնօրինում են բիզնեսը։

## Ներկա
«Միհրան բաստուրման» մատուցում է բաստուրմա և սուջուխ հիմնադրման սկզբնական վայրում՝ Եվրիպիդեսի փողոցի 45 հասցեում։ 1994 թվականին բաստուրմա արտադրող Կուրունլյանների երրորդ սերունդը սկսել է բիզնեսի հետագա ընդլայնումը ինչպես Հունաստանում, այնպես էլ Եվրամիությունում։ Միհրան և Գրիգոր Կուրունլյանների ղեկավարությամբ ընկերությունը 1994 թվականին ձեռք է բերել Եվրամիություն արտահանելու ծածկագիր։ Այժմ այն ապրանքներ է վաճառում ամբողջ Եվրամիությունում և այլ երկրներում։ Միհրանը համակարգում է Աթենքի խանութի աշխատանքը, իսկ նրա եղբայր Գրիգորը վերահսկում է գործարանի աշխատանքը, որը տարեկան արտադրում է յոթից տասը տոննա վերամշակված մսամթերք։

Ներկայիս մենեջեր Միհրան Կուրունլյանի խոսքով՝ ընկերության հաջողությունը պայմանավորված է պատրաստման ավանդական մեթոդներով և տավարի մսի որակով, որն ընդհանուր առմամբ գերազանցում է հունականին, քանի որ ներմուծվում է Արգենտինայից։ Նա կարծում է, որ հունական միսը չունի «մշտական որակ»։ Միհրան Կուրունլյանը հարցազրույցներից մեկում նշել է, որ իր խանութի որոշ գնորդներ եղել են մշտական հաճախորդներ 1940-1950-ական թվականներից սկսած։

«Միհրան բաստուրման», չնայած Հունաստանի տնտեսական ճգնաժամին, շարունակել է աճել՝ կրկնապատկելով ծավալները։ Այդ առիթը նշելու համար Միհրանի թոռը, նրա եղբայր Գրիգորը և նրանց հայրը՝ Պետրոսը, կազմակերպել են երեկույթ, որտեղ ներկայացրել են իրենց նոր արտադրանքը՝ ուղտի մսից պատրաստված բաստուրման։

«Միհրան բաստուրմայի» արտադրանքը ներառում է ներմուծված և հունական վերամշակված միս, պանիր և համեմունքներ։ Կուրունլյանները նաև պայմանագրեր են կնքել Եվրոպայում նմանատիպ ձեռնարկությունների հետ, որոնց համաձայն՝ օտարերկրյա ձեռնարկությունները կհարմարեցնեն իրենց բաղադրատոմսերը «Միհրան բաստուրմայի» արտադրանքի բնութագրերին, որպեսզի իրենց արտադրանքը ևս գրավի հույն սպառողներին։ Ընկերության արտադրանքն այժմ կարելի է գտնել հունական խոշոր սուպերմարկետների ցանցերում։ Հունաստանի ներքին շուկա հասնելու համար ստեղծվել է նրանց արտադրանքի փոստային առաքման համակարգ։ Առաքումը Հունաստանի ներսում անվճար է, իսկ միսը փաթեթավորված է չոր սառույցով պոլիստիրոլային հատուկ փաթեթավորմամբ՝ թարմությունը պահպանելու համար։

## Ընդունելություն
*[[Elle (ամսագիր)|«Elle»]]* ամսագրի հունական հրատարակությունը «Միհրան բաստուրմայի» արտադրանքը ներառել է իր տեսակի մեջ լավագույնների ցանկում։

Ըստ «Էթնոս» թերթի՝ բաստուրմայի համար «Միհրանի» միսը որակվել է գերազանց։ «Էթնոսն» ու «Elle»-ը գովում են «Միհրանին», որ բաստուրման կտրտում է ձեռքով, այլ ոչ թե կտրող մեքենայով։ «Միհրանին» նաև գովաբանում են միսը բնական եղանակով, այլ ոչ թե պահեստում հնեցնելու համար։

«Real Taste and Style» ամսագիրը գովաբանում է «Միհրան բաստուրմային» որպես «հազվագյուտ համեր փնտրողների համար պատմական վայր» և «արվեստ, որը սկսվել է Միհրան Կուրունլյանից և շարունակվել նրա սերունդների կողմից»։ Նույն ամսագրում նշվում է, որ «Միհրան» խանութը գտնվում է Աթենքի զբոսաշրջային լավագույն ուղեցույցներում։

«Lifo» ամսագիրը «Միհրան բաստուրման» նկարագրում է որպես «սուջուխի Մեքքա» և նշում, որ «Միհրանի» սուջուխը պատրաստվում է գառան, ինչպես նաև տավարի մսից և խառնվել է «Երկիր մոլորակի գեղեցիկ և կծու բոլոր համեմունքների հետ»։

## Մրցանակներ
* Ոսկե մեդալ սուջուխի համար
* Ոսկե մեդալ մասնակի հասունացման գյուղական երշիկի համար
* Արծաթե մեդալ բաստուրմայի համար
* «Eleftherotypia Gourmet» մրցանակ

## Արտադրանք
«Միհրան բաստուրման» արտադրում է․

* Կեսարիայի սուջուխ
* սուջուխ
* հյուսած հունգարական երշիկ
* սառեցրած և թարմ բաստուրմայով կարկանդակներ
* բաստուրմա առանց չամանի
* հնդկահավի մսից պատրաստված բաստուրմա
* ղավուրմա
* ապխտած հավի ֆիլե
* պղպեղով և համեմով պաստրոմա
* ապխտած տավարի լեզու
* գոմեշի մսի ղավուրմա
* գոմեշի նրբերշիկ
* գոմեշի սթեյք
* ապխտած սթեյք
* պոնտական ապխտած պանիր
* Վերիայի ապխտած պանիր
* Սիֆնոսի պանիր

## Տես նաև
* Հայերը Հունաստանում
* Ափիքօղլու եղբայրներ
* Արաբյան (ձեռնարկություն)

## Ծանոթագրություններ

## Արտաքին հղումներ
* «Միհրան բաստուրմայի» մենեջերները նկարագրում են բիզնեսը (YouTube-ի տեսանյութը հունարենով)

Կատեգորիա:1922 հիմնադրումներ
Կատեգորիա:Հունահայ կազմակերպություններ